Document ID: 31993D0580

ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Οκτωβρίου 1993 σχετικά με τη δημιουργία ενός κοινοτικού συστήματος ανταλλαγής πληροφοριών όσον αφορά ορισμένα προϊόντα που ενέχουν κινδύνους για την υγεία ή την ασφάλεια των καταναλωτών
(93/580/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας και ιδίως το άρθρο 235,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι, στο πλαίσιο της εσωτερικής αγοράς, και ιδίως για να διαφυλαχθεί η λειτουργία της, τα κράτη μέλη και η Επιτροπή πρέπει να ενημερώνονται για τα μέτρα που περιορίζουν ή απαγορεύουν τη διάθεση ή την χρήση προϊόντων στην αγορά-
ότι, για το λόγο αυτό, η ισχύουσα κοινοτική νομοθεσία προβλέπει διαδικασίες γνωστοποίησης σε περίπτωση κινδύνου που απορρέει από προϊόντα σύμφωνα προς τη νομοθεσία αυτή, καθώς και διαδικασία ταχείας ανταλλαγής πληροφοριών για τα καταναλωτικά προϊόντα σε περίπτωση σοβαρού και άμεσου κινδύνου- ότι, αντίθετα, δεν υπάρχουν εν γένει διαδικασίες οι οποίες να επιτρέπουν στα κράτη μέλη να πληροφορούνται για την παρουσία στην αγορά κράτους μέλους προϊόντων που δεν είναι σύμφωνα προς την κοινοτική ή εθνική νομοθεσία και παρουσιάζουν κίνδυνο για την υγεία ή την ασφάλεια των καταναλωτών, χωρίς ωστόσο ο κίνδυνος να είναι σοβαρός και άμεσος-
ότι η οδηγία 92/59/ΕΟΚ του Συμβουλίου της 29ης Ιουνίου 1992 για τη γενική ασφάλεια των προϊόντων (3), από τη στιγμή που θα τεθεί σε εφαρμογή, στις 29 Ιουνίου 1994, προβλέπει διαδικασία κοινοποίησης που εφαρμόζεται για τα προϊόντα τα οποία δεν αποτελούν αντικείμενο ισοδύναμης διαδικασίας που προβλέπεται από ειδικές κοινοτικές διατάξεις-
ότι η κατάργηση των ελέγχων στα ενδοκοινοτικά σύνορα επιβάλλει να ληφθούν εκ των προτέρων ορισμένα μέτρα δυνάμει του άρθρου 7 της οδηγίας 92/59/ΕΟΚ, ώστε τα κράτη μέλη και η Επιτροπή να διαθέτουν διαδικασία ανταλλαγής πληροφοριών όσον αφορά τα εν λόγω προϊόντα-
ότι η διαδικασία αυτή εφαρμόζεται συνεπώς για κάθε καταναλωτικό προϊόν το οποίο δεν πληροί τους κανόνες που ισχύουν γι' αυτό και το οποίο ενέχει κινδύνους για την υγεία και την ασφάλεια των καταναλωτών, χωρίς ωστόσο οι κίνδυνοι αυτοί να είναι σοβαροί και άμεσοι, και σχετικά με το οποίο ένα κράτος μέλος έχει αποφασίσει να λάβει περιοριστικά μέτρα, εφόσον αυτό το προϊόν δεν αποτελεί το αντικείμενο ισοδύναμης κοινοτικής διαδικασίας κοινοποίησης-
ότι η απόφαση αυτή δεν εφαρμόζεται στα εξής προϊόντα, καθόσον επ' αυτών εφαρμόζονται κοινοτικές διαδικασίες κοινοποίησης: γεωργικά προϊόντα, τρόφιμα, καλλυντικά, προϊόντα καπνού, υλικά και αντικείμενα που έρχονται σε επαφή με τρόφιμα, φάρμακα, ιατρικές συσκευές, περιλαμβανομένων των μέσων διάγνωσης εντός δοκιμαστικού σωλήνος, φυτοϋγειονομικά προϊόντα-
ότι, με την απόφαση 89/45/ΕΟΚ (4), θεσπίστηκε ένα σύστημα προειδοποίησης που προβλέπει διαδικασία ταχείας ανταλλαγής πληροφοριών μεταξύ των κρατών μελών και της Επιτροπής όσον αφορά τα καταναλωτικά προϊόντα που ενέχουν σοβαρούς και άμεσους κινδύνους- ότι, για λόγους αποτελεσματικότητας, είναι σκόπιμη η δημιουργία ενός συστήματος ανταλλαγής πληροφοριών σύμφωνου με τη δομή της προαναφερόμενης απόφασης, με τις κατάλληλες προσαρμογές ανάλογα προς τον στόχο της παρούσας οδηγίας-
ότι, στο πλαίσιο της διαδικασίας αυτής, πρέπει να προβλεφθεί η χρήση υποδείγματος ώστε να διευκρινίζεται στους αποδέκτες η φύση των κοινοποιούμενων πληροφοριών-
ότι στην περίπτωση που διαπιστώνεται, στα πλαίσια λειτουργίας της εσωτερικής αγοράς, ότι καταναλωτικά προϊόντα έχουν κινδύνους για την υγεία και την ασφάλεια των καταναλωτών επειδή δεν είναι σύμφωνα προς την εφαρμοστέα σ' αυτά νομοθεσία, πρέπει να τίθεται αμέσως σ' εφαρμογή ο μηχανισμός πληροφόρησης σε κοινοτικό επίπεδο, ώστε να δύνανται να ληφθούν τα κατάλληλα μέτρα- ότι η παρούσα απόφαση αποτελεί μέτρο συνοδευτικό της κατάργησης των τεχνικών ελέγχων στα εσωτερικά σύνορα- ότι οι διατάξεις της παρούσας απόφασης, που αντιστοιχούν σε άλλες υφιστάμενες διαδικασίες και εμπνέονται από τις προβλεπόμενες στο άρθρο 7 της οδηγίας 92/59/ΕΟΚ διατάξεις, είναι αναγκαίες για τη διασφάλιση της ενδεικνυόμενης ανταλλαγής πληροφοριών- ότι οι διατάξεις αυτές περιορίζονται σε ό, τι είναι αυστηρά αναγκαίο από την άποψη αυτή-
ότι τα θεσπιζόμενα από την παρούσα απόφαση μέτρα δεν θα πρέπει να αντίκεινται στους μηχανισμούς διοικητικής συνεργασίας στα πλαίσια της υλοποίησης της εσωτερικής αγοράς-
ότι, για την εν λόγω δράση, δεν προβλέπονται στη συνθήκη άλλες εξουσίες εκτός από εκείνες του άρθρου 235,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Επιτροπή ενημερώνεται από κάθε μέλος που θεσπίζει κανονιστικά, νομοθετικά ή διοικητικά μέτρα για να εμποδίσει, να περιορίσει ή να καθορίσει ιδιαίτερες προϋποθέσεις για την εμπορία ή τη χρήση στο έδαφός του ενός προϊόντος ή μιας παρτίδας προϊόντων, επειδή δεν είναι σύμφωνα με τους κοινοτικούς ή εθνικούς εφαρμοστέους κανόνες και ενέχουν κινδύνους για την υγεία ή την ασφάλεια των καταναλωτών, όταν χρησιμοποιούνται υπό τις κανονικές και προβλεπόμενες συνθήκες. Εάν είναι δυνατόν, ζητείται προηγουμένως η γνώμη του παραγωγού, διανομέα ή εισαγωγέα του προϊόντος ή παρτίδας προϊόντων.
Το πρώτο εδάφιο δεν εφαρμόζεται αν τα μέτρα σχετίζονται με ένα περιστατικό τοπικού χαρακτήρα και οπωσδήποτε περιορισμένο στο έδαφος του ενδιαφερόμενου κράτους μέλους.
2. Οι πληροφορίες που αφορούν το προϊόν ή παρτίδα προϊόντων που αναφέρονται στην παράγραφο 1 παρέχονται σύμφωνα με το υπόδειγμα που περιλαμβάνεται στο παράρτημα Ι και διαβιβάζονται στην Επιτροπή σύμφωνα με τη διαδικασία που προβλέπει το παράρτημα ΙΙ.
3. Η Επιτροπή, μόλις λάβει τις πληροφορίες αυτές, και αφού επαληθεύσει ότι είναι σύμφωνες με τις διατάξεις της παρούσας απόφασης και πραγματοποιήσει ενδεχομένως με τους ενδιφερόμενους τις διαβουλεύσεις που θεωρεί σκόπιμες, τις διαβιβάζει στις αρμόδιες αρχές των άλλων κρατών μελών.
Άρθρο 2
Η παρούσα απόφαση εφαρμόζεται στα προϊόντα που προορίζονται για τους καταναλωτές, εξαιρουμένων των προϊόντων αποκλειστικά επαγγελματικής χρήσης.
Η παρούσα απόφαση εφαρμόζεται εφόσον η κοινοποίηση την οποία αφορά το άρθρο 1 παράγραφος 1 δεν προβλέπεται από ειδική κοινοτική νομοθεσία.
Άρθρο 3
Κάθε κράτος μέλος υποδεικνύει στην Επιτροπή μία ή περισσότερες εθνικές αρχές επιφορτισμένες με τη διαβίβαση ή τη λήψη των πληροφοριών που αναφέρονται στο άρθρο 1. Μόλις ενημερωθεί σχετικά, η Επιτροπή διαβιβάζει την πληροφορία στις αρμόδιες αρχές των άλλων κρατών μελών.
Άρθρο 4
Εφόσον δικαιολογείται, και εάν το ζητήσει η αρμόδια αρχή του κράτους μέλους που διαβιβάζει πληροφορίες δυνάμει της παρούσας απόφασης, οι πληροφορίες αυτές θεωρούνται εμπιστευτικές.
Άρθρο 5
Η παρούσα απόφαση εφαρμόζεται μέχρι τις 29 Ιουνίου 1994.
Άρθρο 6
Η παρούσα απόφαση απευθύνεται στα κράτη μέλη.
Λουξεμβούργο, 25 Οκτωβρίου 1993.

Labels: 3
10
4